Az orális egészség stomato-onkológiai vonatkozásainak és a szisztémás betegségek kialakulásában gyakorolt hatásainak vizsgálata

Az orális egészség – ide értve a szájüreg lágy- és kemény szöveteinek állapotát, mikroflóráját, a nyál mennyiségét és minőségét- kettős szerepet tölt be különböző betegségek pathogenezisében. Egyfelől meghatározza a szájüreget érintő elváltozások kialakulását, gyógyulását, valamint jelentős mértékben befolyásolhatja szisztémás betegségek kórlefolyását is.

Magyarország a szájüregi daganatok epidemiológiáját tekintve igen rossz helyzetben van. Évente mintegy 3200-3400 új esetet diagnosztizálnak, és 1400-1500 páciens hal meg ezen betegség következtében. Ezzel az incidencia és mortalistás adatokkal Euróbában stabilan, évek óta első helyen állunk, a világon pedig a harmadik-negyedik helyet foglaljuk el. A szájüregi daganatok multikauzálisak, kiemelkedő szerepe van a dohányzásnak, a mértéktelen alkoholfogyasztásnak, krónikus mechanikai irritációnak, ajakrák esetén a fokozott UV-expozíciónak. Jelentős rizikófaktor a rossz szájhigiénia is: nem megfelelő szájápolás esetén fogszuvasodás és fogágybetegség következtémen krónikus gyulladásos állapotok alakulhatnak ki. A szuvas, destruált fogak mechanikai traumát okoznak, a kezeletlen krónikus parodontitis pedig több általános betegség, úgy, mint diabetes mellitus, érelmeszesedés, endocarditis, malignus folyamatok pathogenezisében is szerepet játszik, illetve emelt rizikót jelent szájüregi daganatok kialakulására egyaránt.

Ezen kívül egyre nagyobb figyelmet kapnak a szájüregi mikrobiális ágensek a stomato-onkológiai folyamatok kialakulásában. Bizonyos marker baktériumok, a Candida albicans, illetve magas rizikójú HPV genotípusok potenciális rizikófaktornak tekinthetők szájüregi daganatok kialakulásában.

A tudományos munka során az orális egészség – ide értve a fent említett rizikófaktorok szerepének tanulmányozását is- és a szájüregi rákmegelőző állapotok, illetve malignus daganatok összefüggéseinek vizsgálatára kerül sor. Továbbá ezek szisztémás betegségek, elváltozások kórlefolyásában betöltött szerepének vizsgálatára is. Az Orális Diagnosztika Tanszéken az orális medicina szakrendelésen megjelenő igen heterogén betegcsoport több speciális vizsgálati lehetőséget biztosítanak, például a szájüregi HPV-fertőzés szűrésre érkező páciensek, orális candidiázissal kezelt betegek, xerostomiás páciensek, füstmentes dohánytermékek okozta elváltozásokkal kezelt páciensek vizsgálata.

Továbbá a stomato-onkológiai és általános egészségügyi prevenció szempontjából jelentős orális rizikó-faktorokat kívánunk feltárni különböző korú betegcsoportokon, illetve szűrőprogramokon megjelent páciensek esetében.